Title: é ů
Author: Majerikova
Last saved by: Kuntova Gabriela

Príloha E

BOZP pri výkone služby policajta  
(MV SR)

Zdroj údajov: MV SR  

Informácia
o stave ochrany práce a o činnosti orgánov štátnej správy v oblasti inšpekcie práce Ministerstva vnútra Slovenskej republiky za rok 2012

1.	Úvod
Zákonom stanovené nároky príslušníkov Policajného zboru, Hasičského a záchranného zboru, Horskej záchrannej služby ako aj zamestnancov Ministerstva vnútra Slovenskej republiky (ďalej len „ministerstvo“) na vyhovujúce pracovné podmienky, vrátane práva na bezpečnosť a ochranu zdravia pri práci (ďalej len „BOZP“) sú upravené vo všeobecne záväzných právnych predpisoch, najmä v zákone č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon č. 124/2006 Z. z.“), v zákone č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície, v zákone č. 315/2001 Z. z. o Hasičskom záchrannom zbore, v zákone č. 544/2002 Z. z. o Horskej záchrannej službe, v Zákonníku práce, v zákone č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov.
Uvedené právne predpisy vytvárajú sústavu opatrení štátu v oblasti ochrany zdravia pri práci, ktorých realizovaním v praxi ministerstvo vytvára a udržiava také služobné a pracovné podmienky príslušníkov a zamestnancov ministerstva, aby bola zaistená BOZP s cieľom zachovať ich zdravie.  
Obsahom tejto správy sú poznatky orgánov inšpekcie práce ministerstva z oblasti BOZP, vrátane bezpečnosti technických zariadení získané pri výkonoch inšpekcie práce v kontrolovaných útvaroch ministerstva.

2.	Orgán dozoru
Hlavnou úlohou orgánu inšpekcie práce ministerstva je presadzovanie BOZP príslušníkov a zamestnancov pri práci podľa ustanovenia § 2 zákona č. 125/2006 Z. z.             o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“) a nariadenia Ministerstva vnútra Slovenskej republiky č. 22/1998  o rezortnom odbornom dozore na kontrolu bezpečnosti práce a požiarnej ochrany v pôsobnosti ministerstva.
Činnosť bola zameraná na dozor nad dodržiavaním právnych predpisov a ostatných predpisov na zaistenie BOZP, vrátane bezpečnosti technických zariadení. 

3.	Ciele, úlohy a priority dozorného orgánu v danom roku
Činnosť dozorného orgánu ministerstva bola zameraná na
a)	vykonávanie dozoru nad dodržiavaním všeobecne záväzných právnych predpisov a ostatných predpisov na zaistenie BOZP a bezpečnosti technických a vyhradených technických zariadení,
b)	metodické riadenie a kontrolu činnosti v oblasti vykonávania bezpečnostnotechnickej služby útvarov ministerstva,
c)	odborné usmerňovanie výchovy a vzdelávania príslušníkov a zamestnancov ministerstva v oblasti BOZP, 
d)	presadzovanie  zásad prevencie pri plánovaní nových stavieb, rekonštrukcií objektov, výberu  nových technických a vyhradených technických zariadení, 
e)	navrhovanie opatrení na zlepšenie stavu v oblasti BOZP,
f)	poskytovanie poradenstva nadriadeným a vedúcim zamestnancom útvarov v otázkach zaistenia BOZP pri plnení svojich úloh.
Základnou metódou práce dozorného orgánu ministerstva je sústavná kontrolná a analytická činnosť stavu a tendencií vývoja starostlivosti o ochranu práce vo všetkých útvaroch, hodnotenie účinnosti nariadených opatrení a poskytovanie bezplatného poradenstva vedúcim funkcionárom útvarov.
4.	Prehľad výkonov dozorného orgánu 
Dozorný orgán ministerstva sa svojou činnosťou v roku 2012 zameral na
a)	vybrané útvary ministerstva za účelom presadzovania a dodržiavania všeobecne záväzných právnych predpisov upravujúcich BOZP a bezpečnosť technických zariadení, vrátane riešenia primeraných pracovných podmienok,
b)	posudzovanie projektových dokumentácií stavieb,
c)	účasť na kolaudáciách stavieb.

Prehľad výkonov dozorného orgánu ministerstva

P. č. | BOZP | P o č e t
| | rok 2011 | rok 2012
1. | Previerky stavu BOZP | 0 | 9
2. | Mimoriadne previerky BOZP | 0 | 4
3. | Následné previerky - kontrola uložených opatrení | 0 | 0
4. | Účasť na stavebnom a kolaudačnom konaní | 20 | 11
5. | Vyšetrovanie závažných úrazov a chorôb z povolania | 3 | 2
6. | Odborné stanoviská k projektovej dokumentácii | 6 | 10
7 | Poradenská činnosť | 595 | 354
S p o l u | 624 | 390
 
 	Hlavné nedostatky zistené pri posudzovaní projektovej dokumentácie :
1.	Projektanti si neplnili  povinnosti vyplývajúce z ustanovenia § 4 ods.1 zákona                  č. 124/2006 Z. z. tým, že súčasťou projektovej dokumentácie nebolo v mnohých prípadoch vykonané vyhodnotenie neodstrániteľných nebezpečenstiev a neodstrániteľných ohrození, ktoré vyplývajú z daného technického riešenia.

2.	Predložené projektové dokumentácie  na účely stavebného povolenia neboli podľa  § 18 ods. 5 a § 14 ods. 1 písm. d) a ods. 2 zákona č. 124/2006 Z. z. posúdené oprávnenou právnickou osobou.

3.	Projektová dokumentácia vyhradených technických zariadení nebola posúdená oprávnenou právnickou osobou podľa § 5 ods. 3 a 4 vyhlášky Ministerstva práce, sociálnych vecí a rodiny č. 508/2009 Z. z., ktorou sa ustanovujú podrobnosti na zistenie bezpečnosti a ochrany zdravia pri práci s technickými zariadeniami tlakovými, zdvíhacími, eklektickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia a § 14 ods. 1 písm. d) zákona  č. 124/2006 Z. z.  

4.	V  technických správach jednotlivých projektových dokumentácií boli uvádzané neplatné právne predpisy  a technické normy.  

Konzultácie a poradenstvo bolo zamerané na
a)	spôsob vyhodnotenia neodstrániteľných nebezpečenstiev a neodstrániteľných ohrození, ktoré vyplývali z navrhovaných  technických  riešení,
b)	spracovanie údajov o služobných a pracovných úrazoch s bezpečnostnotechnickou službou,
c)	návrh opatrení na zlepšenie stavu v oblasti BOZP príslušnými riadiacimi pracovníkmi,
d)	spracovanie interných predpisov v oblasti BOZP,
e)	spôsob spracovania evidenčných údajov vyhradených technických zariadení a vedenia sprievodnej technickej dokumentácie,
f)	definovanie rozsahu odborných prehliadok a odborných skúšok vyhradených technických zariadení, 
g)	oznamovanie zmien v legislatívnej oblasti BOZP na intranetovej stránke ministerstva a usmernenia  tykajúcich sa  týchto zmien.
5.	Zistený stav v útvaroch kontrolovaných dozorným orgánom a najzávažnejšie zistenia
Z vyššie uvedeného prehľadu  je možné konštatovať, že v roku 2012 sa zvýšená pozornosť venovala previerkam stavu BOZP vo vybraných útvaroch ministerstva.
Z poznatkov dozorného orgánu najvyšší počet nedostatkov bol zistený 
a)	v súvislosti s prevádzkou a technickým stavom vyhradených technických zariadení, napr.
1.	elektrických - nedostatočne vedená alebo chýbajúca dokumentácia, nevykonávanie odborných prehliadok a skúšok a neodstraňovanie zistených nedostatkov,
2.	zdvíhacích -  chýbajúca dokumentácia, nevykonávanie povinných úradných skúšok, neustanovené zodpovedné osoby za prevádzku zariadení, neodstraňovanie zistených nedostatkov,
3.	vo vydávaní  pravidiel a pokynov na zaistenie BOZP,
b)	na prevádzkových budovách pri dodržiavaní ustanovených pracovných podmienok pre príslušníkov a zamestnancov, pri zaisťovaní bezpečnosti stavieb a pracovných priestorov, pracovných prostriedkov a pracovných postupov, 
c)	pri riadení systému BOZP, ktorý sa prejavuje v nedostatočnej činnosti preventívnych a ochranných služieb (bezpečnostnotechnická služba a pracovná zdravotná služba) so zreteľom na veľkosť útvarov ministerstva, počet ich príslušníkov a zamestnancov, rozsah, charakter a rozloženie nebezpečenstiev a z nich vyplývajúcich rizík,
d)	vo vykonávaní preventívnych opráv a údržby v dôsledku absencie vlastných údržbárskych kapacít neefektívnym spôsobom pomocou verejného obstarávania, ktorý  sa v bežnej praxi javí ako finančne náročný a zdĺhavý proces odstraňovania nedostatkov dodávateľským spôsobom. 
Uvedený stav sa môže v neskorších obdobiach prejaviť na zvyšovaní služobnej a pracovnej úrazovosti a na znižovaní úrovne stavu BOZP.

6.	Nápravné opatrenia
Na odstránenie nedostatkov orgán dozoru ministerstva uložil celkom 170 opatrení, najmä
a)	na zaistenie bezpečnosti a ochrany zdravia pri prevádzke technických zariadení, najmä
1.	vo vedení sprievodnej technickej dokumentácie technického zariadenia, vrátane dokladov o vykonaných prehliadkach, kontrolách a skúškach,
2.	vedení evidencie vyhradeného technického zariadenia s údajmi podľa prílohy č. 4 vyhlášky Ministerstva práce, sociálnych vecí a rodiny č. 508/2009 Z. z., ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia zodpovedajúcu skutočnému stavu,
3.	týkajúce sa vypracovania miestnych prevádzkových predpisov na prevádzku vyhradených technických zariadení v súlade s bezpečnostnotechnickými požiadavkami a postupmi,
4.	o spôsobe zabezpečenia výkonu kontrol stavu bezpečnosti technických zariadení týkajúcich sa výkonu úradných skúšok, odborných prehliadok a odborných skúšok,
b)	na dodržiavanie ustanovení o odbornej spôsobilosti obsluhy technických zariadení týkajúce sa 
1.	zdravotnej spôsobilosti (vstupné, periodické lekárske prehliadky),
2.	odbornej spôsobilosti (doklady, osvedčenia, preukazy), 
3.	vedenia prevádzkovej dokumentácie (napr. prevádzkových denníkov).
c)	údržby zameranej na
1.	výkon odborných prehliadok a odborných skúšok vyhradených technických zariadení, 
2.	odstraňovanie nedostatkov z odborných prehliadok a odborných skúšok, 
3.	bezpečnosť stavieb, pracovných priestorov, pracovných podmienok a  pracovných prostriedkov,
d)	na vykonávanie bezpečnostnotechnickej služby, či je v súlade s § 22 a 23 a prílohou č. 2 zákona č. 124/2006 Z. z. 

7.	Stav a vývoj pracovných úrazov a chorôb z povolania
V pôsobnosti ministerstva bolo v roku 2012 vyšetrených 336 registrovaných služobných a pracovných úrazov, čo je o 61 úrazov viac ako v roku 2011. Z celkového počtu bolo registrovaných 10 úrazov s ťažkou ujmou na zdraví. V útvaroch ministerstva nebol zaregistrovaný ani jeden smrteľný úraz.
Počet úrazov a lineárny trend vývoja úrazovosti za roky 2007 až 2012 v pôsobnosti MV SR je znázornený v grafe. Lineárny trend vývoja úrazovosti za sledované roky má klesajúci trend.

	Zdroje a príčiny služobných a pracovných úrazov sú podrobnejšie uvedené v tabuľkách, ktoré sú prílohou tejto správy.
Najdôležitejšími charakteristikami úrazových udalostí sú zdroje a príčiny vzniku pracovných úrazov. 
Zo štatistiky týchto sledovaných údajov vyplýva, že väčšina registrovaných služobných a pracovných úrazov sa kumulovala do troch hlavných zdrojových skupín. Ide o úrazy v skupine zdrojov XI. „Iné zdroje“ v počte 99 úrazov (30,37 %), v skupine X. „Ľudia, zvieratá a prírodné živly“ v počte 92 úrazov (28,28 %) a v skupine IV. „Pracovné, prípadne cestné dopravné priestory ako zdroje pádov osôb“ v počte 70 úrazov (21,47 %). 
Najčastejšími príčinami vzniku registrovaných služobných a pracovných úrazov boli predovšetkým zo skupiny 12. „Nedostatky osobných predpokladov na riadny výkon práce v čase úrazu (rôzne indispozície, nepozornosť a pod.) a bežné riziko práce“  s počtom 124 úrazov (38,03 %) a zo skupiny 11. „Ohrozenie inými osobami“ v počte 75 úrazov (23 %). 
V roku 2012 nebola v útvaroch spadajúcich do pôsobnosti orgánov inšpekcie práce ministerstva vyšetrená žiadna choroba z povolania. V sledovanom období nebola registrovaná závažná priemyselná havária.

8.	Činnosť dozorného orgánu
	V sledovanom období činnosť dozorného orgánu zabezpečovali dvaja zamestnanci, v oblastiach
a)	týkajúcich sa riadenia BOZP, bezpečnosti stavieb, pracovných priestorov a pracovných prostriedkov,
b)	bezpečnosti a ochrany zdravia pri práci s technickými zariadeniami a vyhradenými technickými zariadeniami tlakovými a plynovými v prevádzke.
Z pohľadu odborného dozoru a informácií získaných z praktického uplatňovania zákona č. 125/2006 Z. z. sa nevykonáva dozorná činnosť v oblasti pracovnoprávnych vzťahov, vyhradených technických zariadení elektrických a zdvíhacích zariadení. Ako nedostatočná bola tvorba interných predpisov a pokynov na zaistenie BOZP.
Upozornenia na tieto nedostatočné činnosti boli opakujúce, napriek tomu, že jednou z úloh celoštátnej Koncepcie BOZP ministerstva na roky 2008 - 2012  bolo doplniť počty inšpektorov orgánov inšpekcie práce odborníkmi tak, aby sa mohol riadne zabezpečovať výkon inšpekcie práce a riešiť ich platové ohodnotenie.

9.	Záver
Orgán inšpekcie práce ministerstva v roku 2012 splnil plánované a operatívne úlohy týkajúce sa mimoriadnych previerok a úlohy súvisiace s vyšetrovaním služobných a pracovných úrazov a kolaudovaných stavieb.
Odborný dozor BOZP plnením plánu činnosti a ďalšími aktivitami prispel k plneniu úloh ministerstva a to, najmä vykonávaním plánovaných i mimoriadnych úloh a poskytovaním informácií o stave BOZP formou informácií na vlastnej intranetovej stránke.
Poskytovaním poradenstva, účasťou na stretnutiach s vedúcimi funkcionármi a zamestnancami účasťou na odborných seminároch prispieval k zvyšovaniu právneho vedomia a zlepšovaniu stavu ochrany práce.
Cieľom orgánov inšpekcie práce ministerstva je vykonávanie preventívnej činnosti cieľavedomým a účelným vykonávaním poradenskej činnosti. Takto chce dosiahnuť, aby úroveň stavu ochrany práce v jednotlivých útvaroch ministerstva bola na požadovanej úrovni a v súlade s právnymi a ostatnými predpismi na zaistenie BOZP.
Príčiny nedostatkov, ktoré boli zistené inšpekciou práce ministerstva v oblasti BOZP sú orientované najmä do nedostatočného a neefektívneho systému riadenia BOZP v kontrolovaných útvaroch ministerstva. Tu je možné vykonať nápravu takým spôsobom, že inšpekcia práce bude aj naďalej vykonávať aktivity tak, aby povedomie v oblasti prevencie úrazov, chorôb z povolania, ochorení súvisiacich s prácou, bolo vštepované počas celej štátnej služby príslušníka a zamestnávania zamestnanca.
Opatreniami inšpektorov práce, ktoré boli uložené na záver dozorných úkonov, boli zodpovední činitelia útvarov motivovaní k odstraňovaniu zistených nedostatkov.